Diari Oficial de la Generalitat Valenciana


Sumari del DOGV 6417, del 15-12-2010 (2010/13286)

ORDRE 28/2010, de 26 de novembre, de la Conselleria de Benestar Social, per la qual es regulen i es convoquen ajudes per a finançar activitats complementàries i extraescolars que tinguen com a fi la conciliació de la vida familiar i laboral, durant l'any 2011, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6417

Data del DOGV
:   15-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13213


Data del document
:   26-11-2010

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDRE 28/2010, de 26 de novembre, de la Conselleria de Benestar Social, per la qual es regulen i es convoquen ajudes per a finançar activitats complementàries i extraescolars que tinguen com a fi la conciliació de la vida familiar i laboral, durant l'any 2011, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat. [2010/13866]
La incorporació de la dona al mercat de treball constituïx un factor determinant dels canvis socials més recents, i resulta necessari configurar un sistema de considere les relacions socials sorgides i una nova manera de cooperació entre dones i hòmens que permeta un repartiment equilibrat de responsabilitats en la vida professional i en la privada.
La necessitat conciliació del treball i la família ha sigut plantejada, en tots els nivells, com una condició vinculada de forma inequívoca a la nova realitat social. Açò comporta una complexa i difícil problemàtica que ha d'abordar-se, no sols amb importants reformes legislatives, sinó amb l'exigència de promoure addicionalment servicis d'atenció a les persones, en un marc més ampli de política de família i, entre les moltes qüestions que planteja, es troba l'adequació de l'horari escolar al món laboral.
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana, inclou dins les responsabilitats de la Generalitat la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
Per a la consecució d'estos objectius, a la Conselleria de Benestar Social li correspon fomentar, de manera especialitzada, les actuacions tendents a la protecció i promoció de l'estructura familiar, com a nucli natural i fonamental.
L'article 11 del Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, disposa que a la Direcció General de la Dona i per la Igualtat l correspon, entre altres funcions, elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
Per a aprofundir en la consecució dels objectius de les polítiques d'igualtat d'oportunitats del Consell, per mitjà de l'adequació i creació de servicis sociocomunitaris que permeten a les dones i als hòmens compatibilitzar la seua activitat familiar i professional, incentivant l'organització d'activitats extraescolars en els centres educatius, per a atendre les xiquetes i xiquets fora de l'horari escolar i en períodes de vacances.
En virtut de tot això, i fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu, de 26 de juny de 1991, de la Generalitat, i el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
És objecte d'esta ordre la convocatòria d'ajudes destinades a les associacions de mares i pares d'alumnes dels centres educatius (Educació Infantil i Educació Primària) sostinguts amb fons públics de la Generalitat que realitzen activitats extraescolars i complementàries dirigides a la conciliació de la vida familiar i laboral, en l'exercici 2011.
Article 2. Aprovació de les bases
Aprovar les bases per les quals es regix esta convocatòria, incloses com a annex I d'esta ordre.
Article 3. Finançament i notificació a la Comissió Europea
1. L'eficàcia de la present convocatòria queda condicionada a l'existència en els pressupostos de la Generalitat per a l'exercici econòmic corresponent a l'any 2010 de crèdit adequat i suficient per a atendre les ajudes previstes en esta ordre, i a este efecte haurà de publicar-se en el Diari Oficial de la Comunitat Valenciana la resolució de la Conselleria de Benestar Social en què es determinen les línies pressupostàries i la quantia global màxima que servisca a estes.
2. Les ajudes concedides per mitjà d'esta orde no necessiten de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que les ajudes van dirigides a un col·lectiu que no exercix activitat econòmica.
3. Les ajudes recollides en la present convocatòria estan cofinançades pel FSE a través del Programa Operatiu 2007-2013 aprovat per Decisió de la Comissió de data 20 de desembre de 2007, eix I tema prioritari 63 actuació Implantació Plans d'Igualtat i Conciliació en empreses de la Comunitat Valenciana: «El FSE invertix en el teu futur».
DISPOSICIONS FINALS
Primera. Aplicació i desplegament
S'autoritza la sotssecretària i la directora general de la Dona i per la Igualtat de la Conselleria de Benestar Social perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona. Entrada en vigor
Esta ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Esta ordre, que posa fi a la via administrativa, podrà ser recorreguda potestativament en reposició o bé, directament, es podrà interposar recurs contenciós administratiu, en els terminis i davant els òrgans que s'indiquen tot seguit:
a) El recurs de reposició haurà d'interposar-se davant la consellera de Benestar Social en el termini d'un mes a comptar des de l'endemà de la seua publicació.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
València, 26 de novembre de 2010
La consellera de Benestar Social,
ANGÉLICA SUCH RONDA
ANNEX I
BASES
Primera. Objecte i àmbit
1. Es convoquen ajudes dirigides les associacions de mares i pares d'alumnes dels centres educatius (Educació Infantil i Educació Primària) sostinguts amb fons públics de la Generalitat que realitzen en l'exercici 2010 activitats extraescolars i complementàries dirigides a la conciliació de la vida familiar i laboral.
2. Totes les activitats objecte d'esta ordre es duran a terme en l'àmbit territorial de la Comunitat Valenciana.
Segona. Naturalesa de les ajudes
Les ajudes previstes en esta ordre tindran la naturalesa jurídica de subvencions públiques.
Tercera. Beneficiaris
Podran ser beneficiàries les associacions de mares i pares d'alumnes a les quals es referix la base primera d'esta ordre i que reunisquen els requisits següents:
a) Tindre establida la seua seu i activitat en l'àmbit de la Comunitat Valenciana.
b) Estar inscrites en el cens d'associacions de mares i pares d'alumnes de centres docents no universitaris de la Comunitat Valenciana, a què es referix l'Ordre de 4 de novembre de 1996, de la Conselleria de Cultura i Educació.
Quarta. Publicitat i difusió
1. Serà obligació de les entitats que resulten beneficiàries de les ajudes regulades en esta ordre donar a conéixer de manera inequívoca que es tracta d'una acció subvencionada per la Direcció General de la Dona i per la Igualtat de la Conselleria de Benestar Social i cofinançada pel Fons Social Europeu, i cal que se sotmeten al preceptiu pla de comunicació, d'acord amb el que es disposa en la secció primera, informació i publicitat, del capítol II del Reglament número 1828/2006, de 8 de desembre maig (DOUE de 27.12.2006).
2. Així mateix, hauran d'incorporar en tot el material imprés que es derive de les activitats objecte d'esta ordre, els logotips de la Generalitat, del Pla d'Igualtat d'Oportunitats entre Hòmens i Dones i del Fons Social Europeu.
Cinquena. Activitats subvencionades
1. L'entitat sol·licitant podrà presentar un màxim de dos activitats a subvencionar.
2. Les activitats objecte de les ajudes de la present convocatòria hauran de reunir els requisits següents:
a) Es realitzaran per alumnes compresos, exclusivament, fins als 12 anys d'edat.
b) Es realitzaran en la franja horària de 07.00 h a 09.00 h, i/o en períodes de vacances.
c) Les activitats per a les quals se sol·licita l'ajuda es desenvoluparan durant l'exercici 2011.
Sisena. Cofinançament
1. La Conselleria de Benestar Social, a través de la Direcció General de la Dona i per la Igualtat, finançarà fins a un màxim del 50% del cost total del projecte.
2. En el cas que després d'adjudicar les ajudes sol·licitades per les distintes entitats existisquen disponibilitats en la dotació pressupostària per a la cobertura de la present convocatòria, es podran prorratejar les esmentades disponibilitats entre les distintes entitats, d'acord amb la valoració concedida segons el que disposa el punt tercer de la base huitena d'esta convocatòria, amb un límit màxim del 75% del cost total de cada projecte.
Setena. Presentació de sol·licituds, documentació i termini
1. Les sol·licituds es presentaran en dos exemplars en qualsevol dels registres de les direccions territorials de la Conselleria de Benestar Social o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'utilitzarà per a això els models normalitzats establits a este efecte i que figuren en esta ordre com a annex II.
2. La sol·licitud a què es fa referència en el paràgraf anterior haurà d'anar acompanyada de la documentació següent:
a) Fitxa descriptiva dels programes que cal subvencionar segon l'annex III d'esta ordre.
b) Certificat del director o directora del centre educatiu on es vagen a realitzar les activitats objecte de subvenció, sobre l'adequació d'estes al pla general d'activitats del referit centre, amb indicació expressa de la data d'inici, horari setmanal i lloc de realització d'estes.
c) Certificat del titular de la secretaria de l'entitat que acredite l'acord de l'associació pel qual es va efectuar el nomenament del seu representant, i també que este té capacitat suficient per a realitzar qualsevol classe de domiciliació bancària per compte de l'associació.
d) Autorització expressa del representant de l'associació a la Conselleria de Benestar Social, inclosa en l'apartat C de la sol·licitud, perquè esta comprove les seues dades d'identitat per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resulta alguna discordança amb les dades facilitades, l'òrgan instructor estarà facultat per a realitzar les actuacions procedents per a aclarir-la.
- Si no presta el seu consentiment, haurà d'aportar fotocòpia compulsada del seu document nacional d'identitat, passaport o número d'identificació d'estranger, segons siga procedent.
e) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove telemàticament els personals que es troben en poder dels fitxers del sistema de verificació de dades d'identitat, de l'administració tributària i de la Seguretat Social, a l'únic efecte de verificar el compliment dels requisits i condicions necessaris per a gaudir de les ajudes de la present convocatòria. No obstant això, si de la comprovació efectuada resulta alguna discordança amb les dades facilitats per esta en la seua sol·licitud, el òrgan instructor estarà facultat per a realitzar les actuacions procedents per a aclarir-la.
Si no dóna eixa autorització, haurà d'aportar còpia compulsada del CIF de l'entitat i certificats de trobar-se al corrent en les seues obligacions tributàries i enfront de la Seguretat Social.
f) Dades de domiciliació bancària, segons model normalitzat que s'inclou en la present ordre com a «Fitxa de manteniment de tercers».
g) Un projecte per cada una de les activitats per a les quals se sol·licita l'ajuda, junt amb el pressupost de despesa, desglossat per conceptes i programació de l'activitat, d'acord amb les dades relacionades en l'annex III de la present ordre. Obligatòriament haurà d'incloure mòdul d'igualtat d'oportunitats a impartir en cada una de les activitats, i s'especificarà les seues característiques i contingut.
h) Relació d'alumnes que realitzen cada una de l'activitat o activitats per la qual se sol·licita l'ajuda, amb indicació de nom i cognoms i data de naixement.
i) Fotocòpia compulsada de la pòlissa del segur d'accidents de l'alumnat participant.
j) Número d'inscripció en el cens d'associacions de mares i pares d'alumnes de centres docents no universitaris de la Comunitat Valenciana, que es referix l'Ordre de 4 de novembre de 1996, de la Conselleria de Cultura i Educació, a indicar en l'apartat B de la sol·licitud.
k) Declaració responsable subscrita pel representant legal que l'associació no està sotmesa en cap de les prohibicions per a obtindre la condició de beneficiària de subvencions públiques, de conformitat amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit, segons consta en l'apartat C de la sol·licitud.
3. L'òrgan instructor podrà requerir a l'entitat sol·licitant la presentació de qualsevol altra documentació que es considere necessària per a la tramitació de la subvenció.
4. Quan la sol·licitud no reunisca els requisits establits en esta ordre o no s'acompanye la documentació que, d'acord amb esta, resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a les persones interessades perquè, en un termini de 10 dies, esmenen la falta o acompanyen els documents preceptius, amb indicació que, si així no ho fan, se'ls tindrà per desistits de la seua petició, prèvia resolució, que haurà de ser dictada en els termes previstos en l'article 42 de l'esmentada llei. En este supòsit l'òrgan instructor elevarà la corresponent proposta de resolució a la directora general de la Dona i per la Igualtat que resoldrà.
5. El termini de presentació de sol·licituds serà d'un mes comptat des de l'endemà de la publicació de l'ordre en el Diari Oficial de la Comunitat Valenciana.
Huitena. Valoració de les sol·licituds
1. La concessió de les ajudes es realitzarà per mitjà de concurrència competitiva, i s'entén per tal la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment de les dites sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració, conforme al punt 3 d'esta base, adjudicant les ajudes amb els límits fixats en la base sisena d'esta convocatòria, fins que s'extingisca el crèdit pressupostari.
En el cas que els imports de les ajudes corresponents a les sol·licituds estimades excedisquen de la dotació pressupostària assignada a esta convocatòria, es procedirà al prorrateig de la quantia corresponent a la dita dotació pressupostària, entre les distintes entitats beneficiàries en funció de la valoració assignada.
2. Tota sol·licitud estarà subjecta a valoració a càrrec d'una comissió, que es constituirà a este efecte, i que avaluarà els projectes per mitjà de l'aplicació dels criteris següents:
a) Els programes o activitats objecte de subvenció que es realitzen per un nombre més gran d'alumnes amb la graduació següent:
- Menys de 15 alumnes per activitat: 2 punts
- Entre 15 i 30 alumnes per activitat: 3 punts
- Més de 30 alumnes per activitat: 4 punts
b) L'amplitud de l'horari de les activitats o programes que es realitzen durant la franja horària de 07.00 h a 09.00 h:
- Dos hores: 4 punts
- Una hora: 2 punts
c) Les activitats realitzades en períodes de vacances es valoraran com s'indica a continuació:
- Tots els períodes de vacances: 3 punts
- Període estival: 2 punts
- Períodes no estivals: 1 punt
d) Les activitats en què l'edat de l'alumnat que realitze l'activitat objecte de subvenció es trobe majoritàriament comprés:
- Des dels 0 fins al 3 anys: 4 punts
- A partir dels 3 fins als 6 anys: 3 punts
- A partir dels 6 fins als 8 anys: 2 punts
- A partir dels 8 fins als 12 anys: 1 punt
e) Els projectes d'activitats complementàries o extraescolars que es desenvolupen en centres educatius que estiguen ubicats en zones desfavorides socialment i econòmicament i els que estiguen en nuclis urbans que, per les seues circumstàncies de desenvolupament industrial, dificulten la integració de la dona al món laboral: 1 punt.
f) La qualitat de les activitats que cal desenvolupar del projecte presentat: 3 punts.
g) Els projectes d'activitats que incloguen en la programació un mòdul d'educació mediambiental: 1 punt.
3. Examinades i valorades les sol·licituds d'aquelles participants que reunisquen els requisits exigits en la present orde, la comissió de valoració podrà fixar una puntuació mínima a partir de la qual s'obtindrà l'ajuda.
4. Excepcionalment, per raons d'interés públic, la comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries degudament acreditades en l'expedient.
Novena. Comissió de valoració
La comissió de valoració, a la qual es fa referència en la base anterior, estarà composta per:
a) El cap o la cap del Servici de Gestió de Programes de la Direcció General de la Dona i per la Igualtat, o persona en qui delegue en qualitat de president o presidenta.
b) El cap o la cap de la Secció de Gestió de Planificació i Programes de la Direcció General de la Dona i per la Igualtat, o persona en qui delegue, en qualitat de secretari o secretària.
c) El cap o la cap de la Secció de Coordinació Administrativa de la Direcció General de la Dona i per la Igualtat, o persona en qui delegue.
d) Una persona representant de cadascuna de les unitats de Dona de les direccions territorials de la Conselleria de Benestar Social d'Alacant, Castelló i València.
Deu. Resolució
1. La comissió de valoració establida en la base novena d'esta ordre elevarà les corresponents propostes motivades de resolució a la directora general de la Dona i per la Igualtat atenent als criteris de valoració de la base huitena, que resoldrà d'acord amb el que establix la Resolució de 27 de febrer de 2009 (DOCV núm. 5967, de 4 de març de 2009), sobre delegació de competències en determinats òrgans de la Conselleria de Benestar Social.
2. El termini màxim per a resoldre i notificar la resolució procedent serà de sis mesos comptats des de l'endemà de la publicació en el Diari Oficial de la Comunitat Valenciana de la resolució per la qual es done publicitat als crèdits per a finançar les ajudes convocades per mitjà de la present ordre, d'acord amb els pressupost de la Generalitat per a l'any 2011.
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. No obstant això, si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el Diari Oficial de la Comunitat Valenciana de la resolució de la consellera de Benestar Social que done publicitat a este increment.
5. Les resolucions es notificaran als interessats en els termes que preveu l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú, i es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.
6. Contra la resolució d'esta ordre que posa fi a la via administrativa es podrà interposar recurs potestatiu de reposició en el termini d'un mes, d'acord amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant la directora general de la Dona i per la Igualtat, que resoldrà per delegació conforme a la Resolució de 27 de febrer de 2009, sobre delegació de l'exercici de competències en determinats òrgans de la Conselleria de Benestar Social, o bé directament recurs contenciós administratiu en el termini de dos mesos a partir de l'endemà de la notificació davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que es puga interposar qualsevol altre recurs que s'estime pertinent d'acord amb la norma aplicable al fet que tracta esta resolució.
7. Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
Onze. Obligacions de les entitats beneficiàries
Són obligacions de les entitats beneficiàries:
a) Realitzar les activitats extraescolars o complementàries subvencionades segons el que preveu esta ordre.
b) Facilitar a la Direcció General de la Dona i per la Igualtat de la Conselleria de Benestar Social les tasques de seguiment i control.
c) Sotmetre's a les accions de control financer de la Intervenció General de la Generalitat i, si és el cas, dels òrgans competents del Fons Social Europeu, en relació amb la subvenció concedida.
d) Comunicar, tan prompte com es conega la concessió de la subvenció sol·licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos que financen les activitats subvencionades.
e) Presentar, degudament emplenades, les enquestes sobre l'activitat subvencionada que es faciliten per la Direcció General de la Dona i per la Igualtat.
f) Presentar una memòria tècnica que arreplegue i avalue els resultats de les activitats realitzades.
g) Comunicar qualsevol variació que s'haguera produït respecte de les dades consignats en la sol·licitud presentada.
h) Complir totes les obligacions que es troben previstes per al règim de subvencions i ajudes públiques, que li siguen aplicables a esta ordre, de conformitat amb el que disposa el Text Refós de la Llei d'Hisenda Pública de la Generalitat Valenciana i la resta de legislació nacional i comunitària que se li siga d'aplicació.
Dotze. Pagament i justificació de les subvencions
1. El pagament de les ajudes i subvencions previstes en esta ordre s'efectuarà prèvia justificació de les activitats subvencionades.
2. La documentació corresponent a la justificació de les ajudes haurà de presentar-se, com a data màxima, el dia 15 de novembre de 2011.
3. Per a la justificació de les ajudes serà necessari presentar la documentació suficient i adequada que acredite les despeses derivades de la realització de les activitats objecte d'esta ordre, d'acord amb el que disposa la secció segona del títol VII del Reglament 1083/2006, del Consell de la Unió Europea, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i de l'Ordre TIN/2965/2008, de 14 de novembre, per la qual es determinen les despeses subvencionables pel Fons Social Europeu durant el període de programació de 2007-2013, i també que complisquen els requisits formals exigits per a la seua expedició, de conformitat amb el que establix el Reial Decret 1496/2003, de 28 de novembre, pel qual es regulen les obligacions de facturació.
4. La documentació justificativa haurà de correspondre, ineludiblement, a despeses realitzades durant l'exercici 2011, i caldrà adjuntar la documentació següent:
a) Memòria financera, que inclourà:
- Taula de despeses individuals per a cada activitat amb indicació del nom de l'AMPA, CIF, firma del representant legal i segell de l'entitat. En ella es relacionaran eles despeses, i es farà constar número d'ordre, número de factura, data de la factura, concepte, import i percentatge imputat.
- Factures originals o còpies compulsades legalment emeses per l'empresa que s'haja contractat per a realitzar l'activitat o activitats i/o nòmines del personal contractat per l'AMPA. Cas d'imputar-se la Seguretat Social haurà de presentar-se, a més de la nòmina, els TC1 i TC2.
- Qualsevol altre tipus de despesa elegible que s'impute haurà de vindre justificada amb la corresponent factura en què conste com a client expressament l'AMPA beneficiària i l'activitat o programa subvencionat.
- Justificants de pagament originals o còpies compulsades de les esmentades factures, que proven l'eixida real i efectiva dels fons del compte de l'AMPA beneficiària (transferència bancària en què conste els pagaments efectuats en relació a l'activitat subvencionada).
- Annex financer, si és procedent, en el qual es mencionen les incidències econòmiques o aclariments oportuns que puguen ser rellevants.
- Excepcionalment, per a despeses de xicotet import o l'especial naturalesa del qual no admeta el pagament a través de transferència bancària serà acceptable el pagament al comptat. En este cas els pagaments efectius estaran realitzats amb càrrec a la caixa fixa de l'entitat beneficiària, i la justificació documental d'estos haurà d'acreditar-se per mitjà de la factura o equivalent, acompanyada de l'apunt comptable del llibre de despeses de l'entitat beneficiària, on puga identificar-se l'assentament comptable corresponent a la factura
b) Memòria tècnica a què es fa referència en la base onze de la present ordre, relativa a les activitats realitzades i avaluació dels resultats obtinguts i la seua contribució a la conciliació de la vida familiar i laboral.
c) Les enquestes a les mares i pares de l'alumnat que haja realitzat les activitats complementàries i/o extraescolars beneficiàries de les ajudes, segons model d'enquesta disponible en .
d) Justificant de pagament de la pòlissa d'assegurança d'accidents de l'alumnat.
e) Còpia del material imprés utilitzat per a la difusió de les activitats subvencionades.
Tretze. Minoració o desistiment sense efectes de la resolució de concessió
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió després de la presentació de la sol·licitud d'altres ajudes públiques o privades, que en el seu conjunt superen el cost de l'activitat que l'entitat beneficiària ha de desplegar, podrà donar lloc a la minoració de la subvenció concedida.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a que l'òrgan competent per a la concessió de les ajudes incoe el corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora.
3. En el cas que no es duga a terme la realització de la totalitat del projecte, la subvenció no podrà superar els percentatges d'aportació de la Conselleria de Benestar Social que s'especifiquen en la base sisena d'esta convocatòria, aplicats sobre el cost realment executat.
4. En la tramitació del procediment es garantirà, en tot cas, el dret de l'interessat al tràmit d'audiència.
5. El termini màxim per a resoldre serà de sis mesos des del moment que s'incoe l'expedient de revocació o minoració i, si és el cas, reintegrament, una vegada transcorregut el referit termini sense resolució expressa suposarà la caducitat del procediment, però no la prescripció de l'acció.
6. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la cobrança.
Catorze. Acceptació de les bases
La participació en la present convocatòria implica l'acceptació íntegra de les seues bases, i també a aparéixer en la llista pública prevista en l'article 7, apartat 2, lletra d, del Reglament (CE) 1828/2006, de la Comissió, de 8 de desembre de 2006.